柳开
赠诸进士
今年举进士，必谁登高第。
孙传及孙仅，外复有丁谓。
到京见陈访，好尚同韩洎。
馆中诸仙郎，纶閤贤三字。
翰林四主人，列辟群英粹。
奔腾走大名，淜轰天邑沸。
怒浪航斯济，骏蹄御良辔。
缘险径梯空，饿肠劳填味。
我何为欣欢，名身苦将悴。
北塞绝戎勋，南荒政遭坠。
焦焦家殚穷，口众食增累。
雏豝余十辈，业学莫能器。
发白壮心衰，不觉老之至。
跼缩步九衢，羞畏同腐婢。
仰瞻尔数子，吾道终焉寄。
无为忽于予，斯文幸专继。